BIOGRAFIJA

Dr Marija M. Polovina, FESC, FHFA

Klinika za kardiologiju, Univerzitetski Klinički Centar Srbije

Dr Marija M. Polovina je diplomirala na Medicinskom fakultetu Univerziteta u Beogradu 2003. sa srednjom ocenom deset. Zaposlena u Klinici za kardiologiju Kliničkog centra Srbije od 2006, magistrirala je 2008, a doktorsku disertaciju iz oblasti kardiologije je odbranila 2016. na Medicinskom fakultetu Univerziteta u Beogradu. Izabrana je u zvanje kliničkog asistenta na Katedri interne medicine i kardiologije na Medicinskom fakultetu Univerziteta u Beogradu 2014, a u zvanje docenta 2021. Od 2004. je kontinuirano uključena u projekte Ministarsta nauke, uključujući i Akutni koronarni sindrom: istraživanje vulnerabilnosti (plaka, krvi i miokarda), optimalno lečenje i određivanje prognostičkih faktora.

Dr Polovina je učestvovala kao istraživač Registra atrijalne fibrilacije Evropskog udruženja kardiologa od 2014. do 2017. Od 2018. je nacionalni koordinator za Registar srčane insuficijencije Evropskog udruženja kardiologa. Od 2018. je članica Odbora za registre i epidemiologiju Udruženja za srčanu insuficijenciju, Evropskog udruženja kardiologa. Aktivno je uključena u realizaciju programa Atlas srčane insuficijencije, kao i u projekat mreže Ekspertskih centara za lečenje srčane slabosti, Evropskog udruženja za srčanu insuficijenciju.

Dr Polovina je autor i koautor više od 70 naučnih radova objavljenih u nacionalnim i međunarodnim časopisima. Koautor je više poglavlja u udžbenicima o bolestima kardiovaskularnog sistema. Dr Polovina je član Udruženja kardiologa Srbije, Udruženja za srčanu slabost Srbije, Evropskog udruženja kardiologa i Evropskog udruženja za srčanu insuficijenciju.